Volksblad sê: Kom skreeu almal op Oranjedag saam: Vrystaaat!! | Netwerk24
14 Oktober 2016 00:02
Vrystaaaaat!!!. Wanneer laas het ons hierdie brul gehoor? Uit volle bors, dat die vlaktes antwoord gee en honde tjank!? Vrydag en Saterdag is só ’n dag.
Dis Oranjedag in die Vrystaat – en orals in die wêreld waar die geswore ondersteuners van hardlooprugby hulle bevind.
Trek vandag oranje aan en spog met die span wat môre om 15:00 in die Curriebeker-halfeindstryd teen die Goue Leeus in die Toyota Vrystaatstadion speel.
In kantore, op skoolterreine, in gimnasiums, supermarkte en ouetehuise moet die Vrystaat-gees lewe. Dis ’n kans om die blues van ’n nimmereindigende #FeesMustFall-protes, eksamens wat uitgestel is, ’n ondersoek na die Zuptas se staatskaping, die rand wat verflou en die Springbokke se krisis op Oranjedag uit die gestel te kry.
Die droogte kasty mens en dier en die Augustuswinde waai stof op in die helfte van Oktober. Maar vir een dag kan ons ons sorge vergeet en ’n span ondersteun wat in die Curriebeker gewys het hy wíl rugby speel en hy neem sy ondersteuners baie ernstig op.
Dit is ’n dag waarop Saru, die Springbok-keurders en die Bok-afrigter, Allister Coetzee, ook sal moet kennis neem hoe die toekoms van Suid-Afrikaanse rugby lyk as twee spanne wat aanskoulike, moderne hardlooprugby speel mekaar takel. Met die bal wat tussen slotte en senters flits en ’n stut soos Ox Nche wat drieë soos ’n vleuel druk.
Trek jou Cheetah-trui of ’n oranje T-hemp aan en wys vir die wêreld jy ondersteun Franco Smith en sy harde werk om die span vinnig, sterk, fiks en kompeterend te maak – een wat soos Muhammed Ali dartel soos ’n vlinder en steek soos ’n by. Vir ondersteuners is dit ’n span so rats soos ’n jagluiperd en wat steek soos ’n skerpioen.
Dis ’n dag om Francois Venter en sy span woema te gee deur in die strate vlae te swaai en te jubel. Ons wil seker maak dat die Curriebeker-eindstryd volgende Saterdag in die einste Vrystaatstadion gespeel word.
Vandag en môre moet almal sáám brul dat die kranse antwoord gee: Vrystaaaaat!!
Meer oor: Vrystaat